**Veiledning for gjennomføring av midtveisevaluering for**

**ph.d.-studiet Studier av danning og didaktiske praksiser - HVL**

Godkjent i programutvalg for ph.d.-studiet 26. april 2017

I *Forskrift for graden philosophiae docor (ph.d.) ved Høgskulen på Vestlandet §9-2* heter det: En midtveisevaluering av doktorgradsarbeidet bør normalt finne sted i tredje eller fjerde semester. Kandidaten skal presentere sitt arbeid og bli evaluert av en gruppe på minst to personer som er oppnevnt av programutvalget.

Midtveisevaluering arrangeres av ph.d.-programmet i form av et åpent og offentlig seminar. Den gjennomføres midtveis i stipendperioden (finansieringsperioden) og har en tidsramme på inntil 3 timer. Veileder bør være tilstede på midtveisevaluering (fortrinnsvis hovedveileder).

I tråd med forskriftens §9-2 oppnevnes en gruppe på minst to personer til å evaluere doktorgradsarbeidet (evalueringsgruppen). Av disse bør minimum en person være ekstern. Valg av intern(e) og ekstern(e) opponenter foretas av programutvalget, etter forslag fra veileder. Det vil normalt oppnevnes én ekstern opponent, men avhengig av den faglige innretningen i avhandlingen, vil det i noen tilfeller være nødvendig å oppnevne to eksterne opponenter. Det gjøres oppmerksom på at fagfeller som deltar i midtveisevalueringer kan ikke senere bli bedt om å sitte i bedømmelseskomiteen for gjeldende avhandling.

Evaluering og innspill fra evalueringsgruppen gjøres på grunnlag av et utkast til en del (deler) av avhandlingen. Tekstutdraget avtales med veileder, og bør være en helhetlig tekst, f.eks. én artikkel, eller et kapittel, evt. to kapitler fra en monografi. Mengden bør ikke overstige 50 sider. Teksten sendes til saksbehandler senest 21 dager før midtveisevalueringen avholdes. Saksbehandler formidler videre til evalueringsgruppen og veileder.

Gjennomføringen blir som følger:

1.Kandidaten presenterer prosjektet og plasserer den leverte teksten i sammenheng med avhandlingen som helhet. Kandidaten vurderer egen fremdrift og stiller spørsmål som det ønskes tilbakemelding på (inntil 30 minutter). Å vurdere egen fremdrift betyr:

* Orientere om utvikling av prosjektet i forhold til opprinnelig prosjektbeskrivelse
* Orientere om årsak til eventuell endret utvikling i faglig innhold/forskningsprosjektet
* Orientere om årsak til eventuell endret utvikling i forhold til opprinnelig tidsplan
* Legge frem ajourført tidsplan (datainnsamling, analyse/bearbeiding, skriving, publisering, sammenskriving og innlevering av avhandling)

2. Evalueringsgruppen gir innspill og kommentarer til teksten som er lest, og til presentasjonen og kandidatens eventuelle spørsmål. Evalueringsgruppen er bedt om å gi en konstruktiv og kritisk tilbakemelding, med spesifikke råd om hvordan kandidaten kan arbeide med avhandlingen frem mot innlevering.

3. Det åpnes opp for generell diskusjon. Hovedveileder styrer ordet.de

Evalueringsgruppen skal ta stilling til doktorgradsarbeidets faglige status og fremdrift, og skal gi tilbakemelding til både kandidaten, veilederen og institusjonen (jf forskriften §9-2). Tilbakemelding skjer i form av en kortfattet rapport (2-3 sider). Hovedveileder sørger for at rapporten blir levert til saksbehandler Bente Cathrine Bakke (bcba@hvl.no) senest innen 3 uker etter evalueringen.

Dersom evalueringsgruppen rapporterer om vesentlige svakheter ved forskningsarbeidet, skal det

iverksettes tiltak for å korrigere situasjonen (jf forskriften §9-2).

Godkjent i programutvalg for ph.d.-studiet 26. april 2017

Høgskolen på Vestlandet, 06.06.2017